Gaan Steve die politiek betree?‘n Skermskoot van die Facebook-groep. ŉ Facebook-groep, Miljoen Stemme vir Steve, is Donderdag begin. “Steve Hofmeyr het aan die begin van 2015 gesê as hy ’n miljoen stemme van sy mense kry, sal hy die politiek betree. Kom ons wys hom dat ons agter hom staan. Klik ‘join page’ en gee jou stem,” lees die groep se beskrywing. Die groep het teen Vrydagoggend reeds meer as 27 700 lede gehad. Hofmeyr het aan Maroela Media gesê hy het destyds tydens ŉ onderhoud op Koepel Stereo gesê hy het geen behoefte om nog ’n klein (geïgnoreerde) Afrikanerparty te stig nie. “Iemand vra toe hoeveel stemme sal my oorreed. Ek reken toe ’n miljoen sal doen. Nou is die jagtog aan. Oorwegend is dit ondersteuners van my saak oor die afgelope maande, dat ek soos ander ook vryheid van spraak en uitdrukking mag geniet, al is dit namens ŉ minderheid. Ek het nie baie mediasteun aan my kant nie, ook nie feesrade en dorpsrade nie, maar sosiale media is ’n ander dier. Is die Boere Afrikaner Lente op ons? Die stemme sal sê.”